দাঁতালের দাপটে তছনছ গ্রাম

ঝাড়গ্রাম: এক বা দুই নয়, প্রায় ৫০টি হাতির এক দঙ্গল ঢুকতে শুরু করেছে ঝাড়গ্রামের (Jhargram) সাঁকরাইল ব্লকের টিয়াকাটি, ধান্যকুড়িয়া এলাকায়। প্রায় ঘণ্টাখানেকের ব্যবধানে পর পর তিনটি দলে হাতির আগমনে দিশেহারা গ্রামবাসী। বুধবার সকাল থেকেই দাঁতালদের হামলা অব্যাহত। অনুমান তিনটি দলে মোট হাতির সংখ্যা ৫০টির বেশি। হাতির বিশাল এই দলে রয়েছে হস্তি শাবক। আতঙ্কিত এলাকাবাসী। জমির আল ধরে এগোচ্ছে একের পর এক দাঁতাল হাতির দল।

আরও পড়ুন: দোলের দিন শিয়ালদহ ডিভিশনে বাতিল প্রচুর ট্রেন, রইল তালিকা

হাতির তান্ডবে লন্ডভন্ড বিস্তীর্ণ এলাকার ধান চাষের জমি। বন দফতরের বিরুদ্ধে ক্ষুব্ধ এলাকাবাসী। দাবি করেছেন ক্ষতিপূরনের। মঙ্গলবার রাতে টিয়াকাটি লাগোয়া এলাকা থেকে একের পর এক হাতির দল এগিয়ে আসতে থাকে লোকালয়ে। টিয়াকাটি সহ জামবেদিয়া, ধানঘোরী এলাকায় প্রবেশ করে তছনছ করে ফেলে ধান চাষের জমি। সকাল হওয়ার পরও জারি তাহকে হামলা পর্ব। হুলাপাটি থাকা সত্ত্বেও কেন হাতি জঙ্গলে না ফিরে লোকালয়ে হানা দিচ্ছে এমনটাই অভিযোগ করেছেন এলাকার বাসিন্দারা।

উল্লেখ্য, ঘটনাস্থলে পৌঁছেছেন বন দফতরের কর্মীরা। পাশাপাশি, ক্ষতিগ্রস্ত চাষের জমিগুলি পরিদর্শন করে এবং চাষিদের সঙ্গে কথা বলে সাঁকরাইল পঞ্চায়েত সমিতির কৃষি কর্মাধ্যক্ষ মথুর মাহাতো ক্ষতিপূরণের তালিকা তৈরি করেছেন। এছাড়াও তিনি বলেন,রাতে এলাকায় হাতির দল প্রবেশ করেছিল, যা যা ক্ষতি হয়েছে তার ক্ষয় পূরণের ব্যবস্থা করছি। বন দফতরের সঙ্গে কথা বলছি, ক্ষতিপূরনের পরিমাণ ঠিক করা হবে।